In Blydskap wat bly beklemtoon Stephan Joubert in 365 dagstukke dat ware vreugde nie te vind is in jou omstandighede nie, maar in ’n hegte verhouding met God. Daarom kan jy vreugde beleef al is die lewe onregverdig en sterf onskuldiges en seëvier korrupsie. Ware vreugde is nie ’n emosie nie – dis ’n seker wete dat saam met God elke oomblik in die lewe sin het en elke ontmoeting ’n geleentheid is vir omgee, uitreik en vergifnis. Dít bring ware blydskap!
“Joy is the serious business of heaven.” So skryf C.S. Lewis. Tereg ook, want Jesus word in Hebreërs 1:9 aan ons bekend gestel as die Een wat met vreugde gesalf is. Hy is ons nuwe hoëpriester. Hy het met sy eie lyf betaal om ons Syne te maak. Al ons sondes en foute het Hy eiehandig op sy skouers getel daar aan die kruis. Nou hoef ons niks meer af te betaal teen ons hemelse skuld-rekening nie. Dit is opbetaal, want ons glo in Hom. Boonop het Jesus vir ons ’n permanente hemelse blyplek by Hom ingerig. Die beste eiendom in die ganse heelal wag op ons.